เชิญชวนผู้ประกอบการร้านค้าร่วมเป็นเจ้าบ้านที่ดี รับการประชุมเอเปค ด้วยการปิดป้ายแสดงราคา ห้ามฉวยโอกาสขายแพงเกินควร
ร้อยตรี จักรา ยอดมณี รองอธิบดีกรมการค้าภายใน เปิดเผยว่า ในโอกาสที่ไทยเป็นเจ้าภาพจัดการประชุมผู้นำเขตเศรษฐกิจเอเปคและเป็นวันหยุดราชการในเขตกรุงเทพฯ นนทบุรี และสมุทรปราการ ถือเป็นโอกาสที่ดีที่ช่วยกระตุ้นให้เกิดกิจกรรมทางเศรษฐกิจมากขึ้น ทั้งการท่องเที่ยวและการจับจ่ายใช้สอยต่างๆ ขอเชิญชวนผู้ประกอบการร้านค้าต่างๆ ร่วมเป็นเจ้าภาพที่ดี โดยเฉพาะในเรื่องการจำหน่ายสินค้าและบริการต้องปิดป้ายแสดงราคาสินค้าและค่าบริการให้ชัดเจน จำหน่ายตรงตามราคาที่แสดง หากมีค่าใช้จ่ายอื่นๆ นอกเหนือจากราคาสินค้าหรือค่าบริการ ต้องแสดงให้ชัดเจนและครบถ้วน ที่สำคัญไม่ควรฉวยโอกาสปรับราคาสินค้าจนสูงเกินสมควรด้วยในส่วนของกระทรวงพาณิชย์จะยังคงส่งเจ้าหน้าที่สำรวจ ราคาสินค้าอุปโภคบริโภคและสินค้าจำเป็นต่างๆ เป็นประจำทุกวัน เพื่อติดตามสถานการณ์ราคาสินค้าอย่างใกล้ชิด นอกจากนี้แม้จะเป็นวันหยุดราชการดังกล่าว กรมการค้าภายในและสำนักงานพาณิชย์จังหวัดทั่วประเทศ ยังคงเปิดบริการรับร้องเรียนผ่านทางสายด่วนกรมการค้าภายใน 1569 ทางไลน์ @ MR.DIT และทางเว็บไซต์ www.dit.go.thสำหรับในช่วง 10 เดือนแรกของปี 2565 (1 ม.ค. – 31 ต.ค. 65) มีประชาชนร้องเรียนเข้ามาแล้วจำนวน 2,793 เรื่อง ลดลงจากช่วงเวลาเดียวกันของปีก่อนประมาณร้อยละ 15 ซึ่งอาจเป็นเพราะผู้ประกอบการร้านค้าต่างๆ มีความตระหนักรู้และดำเนินการอย่างถูกต้องตามกฎหมายมากขึ้น โดยที่ผ่านมากรมการค้าภายในได้ให้ความสำคัญกับการประชาสัมพันธ์และสร้างความตระหนักรู้แก่ผู้ประกอบการ ควบคู่กับการบังคับใช้กฎหมายอย่างจริงจังและต่อเนื่อง เมื่อได้รับเรื่องร้องเรียน จะส่งเจ้าหน้าที่ออกตรวจสอบให้ความเป็นธรรมในทุกเรื่องทันที กรณีไม่ปิดป้ายแสดงราคามีโทษปรับไม่เกิน 10,000 บาท กรณีจำหน่ายสินค้าราคาสูงเกินสมควร กักตุนสินค้าหรือปฏิเสธการจำหน่ายมีโทษจำคุก 7 ปี หรือปรับไม่เกิน 140,000 บาท